**“กอช. จัดกิจกรรมส่งเสริมการออม กระตุ้นแรงงานนอกระบบ รับสิทธิสวัสดิการบำนาญจากรัฐบาล และมอบรางวัลส่งเสริมการออมดีเด่น ประจำปี 2561 เนื่องในวันออมแห่งชาติ ให้กับหน่วยงานความร่วมมือและหน่วยรับสมัครทั่วประเทศ”**

 ***กองทุนการออมแห่งชาติ หรือ กอช. จัดกิจกรรมงานมอบรางวัลส่งเสริมการออมดีเด่น ประจำปี 2561 เนื่องในวันออมแห่งชาติ วันที่ 31 ตุลาคม 2561 เป็นงานกิจกรรมขอบคุณหน่วยงานความร่วมมือและหน่วยรับสมัครสมาชิก กอช. พร้อมเชิญชวนประชาชนผู้ที่ยังไม่เป็นสมาชิก กอช. และ ผู้ที่ถือบัตรสวัสดิการแห่งรัฐ ตรวจสอบสิทธิในการรับสวัสดิการบำนาญจากรัฐบาลผ่านการออมเงินกับ กอช. และรับเงินสมทบจากรัฐบาล 50 – 100%***

**นายวิสุทธิ์ ศรีสุพรรณ รัฐมนตรีช่วยว่าการกระทรวงการคลัง** เปิดเผยว่า ประเทศไทยจำเป็นต้องสร้างระบบการออมที่เข้มแข็ง เพื่อเสริมเสถียรภาพของระบบเศรษฐกิจพื้นฐานของประเทศรวมถึงรองรับสภาพสังคมของประเทศที่มีการเปลี่ยนแปลงโครงสร้างประชากรสู่สังคมผู้สูงอายุ ขณะที่ประชาชนทั้งที่เป็นแรงงานในระบบและแรงงานนอกระบบยังมีปริมาณการออมเพื่อการชราภาพในระดับที่น้อยมาก กอช. จึงเป็นกลไกสำคัญอย่างหนึ่งในการส่งเสริมให้กลุ่มแรงงานนอกระบบหรือผู้ประกอบอาชีพอิสระ ซึ่งเป็นประชากรส่วนใหญ่ของประเทศ จำนวน 21 ล้านคน ให้เข้าถึงการออมที่จะเป็นแหล่งรายได้ยามชราที่มั่นคงได้เหมือนผู้ที่ประกอบอาชีพอื่น ทั้งนี้รัฐบาลได้มีนโยบายปลูกฝังการออม สำหรับผู้ถือบัตรสวัสดิการแห่งรัฐ ได้ออมเงินเมื่อเกิดการใช้จ่ายผ่านบัตร ตามนโยบายของคณะรัฐมนตรีที่มีมติเห็นชอบมาตรการชดเชยเงินให้แก่ผู้มีรายได้น้อยผ่านบัตรสวัสดิการแห่งรัฐ โดยใช้ข้อมูลจากจำนวนภาษีมูลค่าเพิ่มที่ผู้มีรายได้น้อยได้ชำระผ่านบัตรสวัสดิการแห่งรัฐ ซึ่งจะคงเงินที่จ่ายเป็นภาษีมูลค่าเพิ่มไว้ 1% ก่อน อีก 5 % ส่วนนี้จะโอนเข้ากระเป๋าเงินอิเล็กทรอนิกส์ (e-Money) ในบัตรสวัสดิการแห่งรัฐ ภายในวันที่ 15 ของเดือนถัดไป และ 1% รัฐบาลจะแบ่งให้คุณได้ออมเงินกับกองทุนการออมแห่งชาติ (กอช.) เพื่อที่จะได้มีเงินบำนาญรายเดือนจากรัฐบาลไว้ใช้หลังอายุ 60 ปี

**นายประสงค์ พูนธเนศ ปลัดกระทรวงการคลัง และประธานคณะกรรมการกองทุน การออมแห่งชาติ หรือ กอช. เปิดเผยว่า** กอช. มีวัตถุประสงค์ในการจัดงานวันออมแห่งชาติ ประจำปี พ.ศ. 2561 ตามที่คณะรัฐมนตรีมีมติ เมื่อวันที่ 20 ตุลาคม พ.ศ. 2541 กำหนดให้วันที่ 31 ตุลาคมของทุกปี เป็น “วันออมแห่งชาติ” ซึ่ง กอช. จึงได้จัดงานให้เป็นไปตามนโยบายของ กอช. ในการส่งเสริมการออมอย่าง มีเป้าหมายให้กับประชาชน และงานนี้ยังเป็นการมอบรางวัลส่งเสริมการออมดีเด่น ประจำปี 2561 จำนวน 57 รางวัล โดยแบ่งเป็น *รางวัลสนับสนุนและส่งเสริมการออมดีเด่น จำนวน 26 รางวัล* ได้แก่ ระดับภูมิภาค ระดับหน่วยรับสมัคร ระดับหน่วยงานความร่วมมือ ***รางวัลผลงานส่งเสริมการออมยอดเยี่ยม จำนวน 31 รางวัล*** ได้แก่ สำนักงานคลังจังหวัดดีเด่น สาขาธนาคารดีเด่น สถานศึกษาดีเด่น และเครือข่ายองค์กรการเงินชุมชน เพื่อเป็นการขอบคุณหน่วยงานความร่วมมือ หน่วยงานรับสมัคร เพื่อเป็นขวัญและกำลังใจในการส่งเสริมการออมให้ประชาชนได้ตระหนักรู้ เพื่อความมั่นคงของชีวิตต่อไป

**นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ** กล่าวเพิ่มเติมว่า  งานวันออมแห่งชาติ ประจำปี 2561 เป็นปีแรกที่ กอช. จัดกิจกรรมมอบรางวัลให้กับหน่วยงานความร่วมมือและหน่วยงานรับสมัคร และสำหรับแรงงานนอกระบบ ที่มีอายุ 15 – 60 ปี ไม่ได้เป็นผู้ประกันตน มาตรา 33, มาตรา 39, มาตรา 40 ทางเลือก 2, มาตรา 40 ทางเลือก 3 ไม่เป็นสมาชิกกองทุนสำรองเลี้ยงชีพ ไม่เป็นสมาชิกกองทุนบำเหน็จบำนาญข้าราชการ ยังไม่ได้รับสิทธิสวัสดิการบำนาญจากรัฐบาลได้เข้าถึงการออมกับ กอช. พร้อมได้รับเงินสมทบจากรัฐบาลเพิ่ม 50 – 100% และขอเชิญชวนประชาชนผู้ถือบัตรสวัสดิการแห่งรัฐ ที่มีสิทธิในการสมัครสมาชิก กอช. จำนวนกว่า 6 ล้านราย สามารถตรวจสอบสิทธิใน การสมัครออมเงินกับ กอช. ได้ตั้งวันนี้

ทั้งนี้ กอช. ยังมีช่องทางอำนวยความสะดวกให้กับสมาชิกและผู้ที่สนใจ สามารถดาวน์โหลดแอปพลิเคชัน **“กอช”** เพื่อสมัครสมาชิก ดูข้อมูลบัญชีเงินออม และใช้ตรวจสอบสิทธิการสมัครสมาชิกได้ ทั้งระบบ iOS และAndroid หรือที่ **www.nsf.or.th** สอบถามข้อมูลเพิ่มเติมได้ที่สายด่วนเงินออม **02-049-9000** ทั้งนี้ ติดต่อสมัครสมาชิกและรับบริการอื่นๆ ของ กอช. ได้ที่เคาน์เตอร์เซอร์วิสทั่วประเทศ ธนาคารกรุงไทย ธนาคารออมสิน ธ.ก.ส. และ ธอส. ทุกสาขา รวมทั้งสำนักงานคลังจังหวัด สถาบันการเงินชุมชน และเครือข่ายรับสมัครทั่วประเทศ”